Voorlopige Brexit-ooreenkoms bereikDie Europese Unie (EU) en Britse onderhandelaars het ŉ voorlopige Brexit-ooreenkoms bereik, maar dit moet nog die steun van EU-lidlande, asook die onderskeie parlemente kry. Jean-Claude Juncker, president van die Europese Kommissie, het in ŉ twiet aangekondig dat ŉ ooreenkoms bereik is. “Dit is ŉ billike en gebalanseerde ooreenkoms vir die EU en die Verenigde Koninkryk en is ŉ getuienis van ons verbintenis om oplossings te vind,” het Juncker getwiet. Die Britse eerste minister Boris Johnson het ook getwiet dat ŉ “puik nuwe ooreenkoms” bereik is. Hy het Britse wetgewers gevra om dit Saterdag in ŉ spesiale sitting te onderteken. Juncker het gesê hy gaan voorstel dat die 27 EU-lidlande die ooreenkoms later vandag goedkeur.